รัฐบาลไทย-ข่าวทำเนียบรัฐบาล-นายกรัฐมนตรีและคณะ เยี่ยมให้กำลังใจครอบครัวผู้เสียชีวิต ก่อนร่วมพิธีสวดพระอภิธรรม ณ จังหวัดหนองบัวลำภู เสียใจต่อครอบครัวผู้เสียชีวิต พร้อมเป็นกำลังใจให้ผู้บาดเจ็บและครอบครัว ขอทุกคนเข้มแข็ง ก้าวผ่านเหตุการณ์ไปให้ได้
วันอาทิตย์ที่ 9 ตุลาคม 2565
นายกรัฐมนตรีและคณะ เยี่ยมให้กําลังใจครอบครัวผู้เสียชีวิต ก่อนร่วมพิธีสวดพระอภิธรรม ณ จังหวัดหนองบัวลําภู เสียใจต่อครอบครัวผู้เสียชีวิต พร้อมเป็นกําลังใจให้ผู้บาดเจ็บและครอบครัว ขอทุกคนเข้มแข็ง ก้าวผ่านเหตุการณ์ไปให้ได้
นายกรัฐมนตรีและคณะ เยี่ยมให้กําลังใจครอบครัวผู้เสียชีวิต ก่อนร่วมพิธีสวดพระอภิธรรม ณ จังหวัดหนองบัวลําภู เสียใจต่อครอบครัวผู้เสียชีวิต พร้อมเป็นกําลังใจให้ผู้บาดเจ็บและครอบครัว ขอทุกคนเข้มแข็ง ก้าวผ่านเหตุการณ์ไปให้ได้ ยืนยันรัฐบาลจะดูแลอย่างดีที่สุด
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจําสํานักนายกรัฐมนตรี เปิดเผยว่า วันนี้ (9 ตุลาคม 2565) เวลา 15.30 น. พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พร้อมด้วย พลเอก ประวิตร วงษ์สุวรรณ รองนายกรัฐมนตรี นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม พลเอก ชัยชาญ ช้างมงคล รัฐมนตรีช่วยว่าการกระทรวงกลาโหม คุณหญิงกัลยา โสภณพนิช รัฐมนตรีช่วยว่าการกระทรวงศึกษาธิการ และนายดิสทัต โหตระกิตย์ เลขาธิการนายกรัฐมนตรี และคณะ เดินทางไปเยี่ยมให้กําลังใจครอบครัวผู้เสียชีวิตจากเหตุโศกนาฏกรรม ก่อนร่วมพิธีสวดพระอภิธรรม ณ จังหวัดหนองบัวลําภู
โดยนายกรัฐมนตรี พร้อมด้วย นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม คุณหญิงกัลยา โสภณพนิช รัฐมนตรีช่วยว่าการกระทรวงศึกษาธิการ และนายดิสทัต โหตระกิตย์ เลขาธิการนายกรัฐมนตรี เยี่ยมให้กําลังใจครอบครัวผู้เสียชีวิต ณ วัดเทพมงคลพิชัย ตําบลด่านช้าง และวัดศรีอุทัย ตําบลอุทัยสวรรค์ อําเภอนากลาง จังหวัดหนองบัวลําภู ตามลําดับ
โอกาสนี้ กรมคุ้มครองสิทธิและเสรีภาพ ร่วมกับสํานักงานยุติธรรมจังหวัดหนองบัวลําภู มอบเงินช่วยเหลือเยียวยาผู้เสียหายในคดีอาญา ตาม พ.ร.บ.ค่าตอบแทนผู้เสียหาย และค่าทดแทนและค่าใช้จ่ายแก่จําเลยในคดีอาญา พ.ศ. 2544 และที่แก้ไขเพิ่มเติม ดังนี้ กรณีเสียชีวิต 1) ค่าทดแทนการตาย รายละ 50,000 บาท 2) ค่าจัดการศพ รายละ 20,000 บาท 3) ค่าขาดอุปการะเลี้ยงดู รายละไม่เกิน 40,000 บาท รวมรายละ 110,000 บาท ทั้งนี้ สําหรับรายที่บาดเจ็บ อยู่ระหว่างการรักษาตัว จะดําเนินการช่วยเหลือในโอกาสต่อไป
นายกรัฐมนตรีกล่าวแสดงความเสียใจต่อครอบครัวผู้เสียชีวิตจากเหตุการณ์โศกนาฏกรรม จ.หนองบัวลําภู พร้อมเป็นกําลังใจให้ผู้บาดเจ็บและครอบครัวทุกคน ขอทุกคนเข้มแข็ง ก้าวผ่านเหตุการณ์ความสูญเสียอันยิ่งใหญ่นี้ไปให้ได้ ยืนยันรัฐบาลจะดูแลอย่างดีที่สุด พร้อมขอบคุณทีมแพทย์ พยาบาล เจ้าหน้าที่และผู้เกี่ยวข้องทุกคน ทุกฝ่าย ที่ช่วยกันดูแลผู้สูญเสียจากเหตุการณ์ในครั้งนี้ ด้วยความเสียสละทุ่มเทอย่างเต็มกําลังความสามารถ ขอทุกคนช่วยกันเติมเต็มกําลังใจที่เข้มแข็งให้กันและกัน เพื่อก้าวข้ามความยากลําบากไปด้วยกัน ในนามของรัฐบาลยืนยันให้การดูแลอย่างต่อเนื่องและดีที่สุด และจะอยู่เคียงข้างทุกคนด้วยความห่วงใยจากใจจริง เพราะทุกคนคือคนไทย
หลังจากนี้ นายกรัฐมนตรีและคณะจะเดินทางไปเยี่ยมให้กําลังใจครอบครัวผู้เสียชีวิต ณ วัดราษฎร์สามัคคี ตําบลอุทัยสวรรค์ อําเภอนากลาง จังหวัดหนองบัวลําภู และร่วมพิธีสวดพระอภิธรรมในเวลา 18.00 น. อนึ่ง ก่อนพิธีสวดพระอภิธรรม พลเอก ประวิตรฯ รองนายกรัฐมนตรี นายอนุทินฯ รอง นรม./รมว.สธ. และพลเอก ชัยชาญฯ รมช.กห. ได้เดินทางไปเยี่ยมและให้กําลังใจครอบครัวผู้เสียชีวิต ณ วัดราษฎร์สามัคคี ตําบลอุทัยสวรรค์ อําเภอนากลาง จังหวัดหนองบัวลําภู ด้วย
......................